“Kadá bɔ́n bə́ Ísraɛ̂l nâ: éyɔŋ mǐ ngānyīī á ńnam myǎyi kə́ lōŋ mvóg á māvə́ mínā, 3ábōg myātúni biyə́m ású Ńtondôbə tɔ á étīē mə́túnuŋa bádígi, ngə́ édzí zəzə mə́túnuŋa, tɔ ású ékpân mətǐŋ, tɔ á kig á étīē mə́túnuŋa mə́ áfáŋ, tɔ ású ábǒg mə́bóg mə̄nén, ású yə̄ nâ myǎvə̄ Ńtondôbə m̀bəmbə fəb yǎ ā vɔ́lī nyé ńnə̄m, á ngab biyə́m byáán, tɔ ébí bīnén, tɔ ébí bítɔ̄g, 4m̀və̂ mətúnuŋa a yi sɔ́ ai á dwé éfas ovug áwômǒ yā óvug wóé ó tɔ̄á ḿfugán ai líd m̀bɔ́n dzyā ai etun ású é ngab mətúnuŋa dzié nyémēn, 5wayi bɔ ésoe məyɔg, anə́ mān ńtómbá líd mənyú dzyā ai etun á wāyi bág ai mə́túnuŋa bádígi ngə́ ai zəzə mə́túnuŋa. 6Ású étud kábad, wayi nɔ̌ŋ mɔ́ mə́ ndə̄tə́g ovug mə́bɛ̄ o bámán ai líd ḿbɔ́n ébɛ̄ ai etun; 7ai líd mə́nyú ébɛ̄ ai etun, á wāyi túnī Ńtondôbə á ḿbəmbə fəb mətúnuŋa mə́ évɔ́li ǹnə́m. 8Ngə́ ńnōm nyag nye watúni á mə́túnuŋa bádígi ngə́ á zəzə mə́túnuŋa, ású ékpân mətǐŋ məziŋ ngə́ kig nâ á mə̄túnuŋa mə́ édzai mvɔí ábə Ǹtondôbə, 9á éyə́m bázu ai dzɔ́, bə́ bə̄dé mɔ́ mə́ ndə̄tə̄gə́ ovug mə́lɛ́ á yób ḿbāmāná ai líd ḿbɔ́n élɛ́ ai etun; 10abǒg te wǎyī bɔ̌ mə̄túnuŋa mə́ ésoe məyɔg á tâŋ líd wɔ̂n élɛ́ ai etun, á mə̄túnúŋa mə́ ḿbəmbə fəb evɔ́li ǹnə́m ású Ńtondôbə. 11Éyə̄ hḿ báyi kǎd bɔ̌ nālá ású ńnóm nyag ósə, ású ńnóm ńtómbá ngə́ ású éyə́m étɔ̄g, tɔ ǹtómbá tɔ ékə́la. 12Myǎyi kǎd bɔ̌ nālá ású éyə́m ésə myǎtúni, é táŋ biyə́m bísə̄ báyi sɔ́ ai byá ású mə́túnuŋa.